Ministru kabineta noteikumu projekta „Prasības vienkāršo, ierakstīto un apdrošināto pasta sūtījumu izsniegšanai” sākotnējās ietekmes novērtējuma ziņojums (anotācija)

|  |  |
| --- | --- |
| **Tiesību akta projekta anotācijas kopsavilkums** | |
| Mērķis, risinājums un projekta spēkā stāšanās laiks (500 zīmes bez atstarpēm) | Līdz ar grozījumiem Pasta likuma 13.1 panta otrajā daļā, kas stājās spēkā 2018.gada 18.jūlijā, grozīts Ministru kabinetam noteiktais deleģējums, tādējādi ir izstrādāts jauns Ministru kabineta noteikumu projekts, kas nosaka prasības vienkāršo, ierakstīto un apdrošināto pasta sūtījumu izsniegšanai.Noteikumi stāsies spēkā vispārējā kārtībā. |

|  |  |  |
| --- | --- | --- |
| **I. Tiesību akta projekta izstrādes nepieciešamība** | | |
| 1. | Pamatojums | Pasta likuma 13.1 panta otrā daļa. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | 2018.gada 18.jūlijā spēkā stājās grozījumi Pasta likumā, tostarp grozot 13.1 panta otro daļu, papildinot tajā noteikto deleģējumu Ministru kabinetam izstrādāt prasības ierakstīto un apdrošināto pasta sūtījumu izsniegšanai arī attiecībā uz vienkāršiem pasta sūtījumiem. Vienlaikus Pasta likuma 13.1 panta pirmā daļa papildināta ar iespēju pasta sūtījumu izsniegt pasta komersanta iekārtā, kā arī ir grozīts 13.2 panta pirmās daļas 1.punktā noteiktais kritērijs, kad pasta sūtījumu uzskata par neizsniegtu.Šobrīd prasības ierakstīto un apdrošināto pasta sūtījumu izsniegšanai nosaka Ministru kabineta 2013.gada 13.augusta noteikumi Nr.537 “Noteikumi par prasībām ierakstīto un apdrošināto pasta sūtījumu izsniegšanai” (turpmāk – Noteikumi Nr.537), kas izdoti saskaņā ar Pasta likuma 13.1 panta otro daļu. Attiecīgi, izstrādājot jaunu Ministru kabineta noteikumu projektu, to pamatā pārņemtas Noteikumu Nr.537 tiesību normas, kas ir pilnveidotas un papildinātas atbilstoši Pasta likumā veiktajiem grozījumiem.Noteikumu projekta mērķis ir noteikt prasības vienkāršo, ierakstīto un apdrošināto pasta sūtījumu izsniegšanai, ņemot vērā:- atšķirību pasta sūtījumu izsniegšanā izmantojot dažādus Pasta likuma 13.1 panta pirmajā daļā minētos pasta sūtījumu piegādes veidus;- nepieciešamību risināt problēmas, ar kurām sastopas adresāti, kad saņem pasta sūtījumus gadījumos, ja uz pasta sūtījuma ir neprecīzi norādīti adresāta dati;- tendences plašāk izmantot elektronisko sakaru līdzekļus saziņā ar pasta pakalpojumu lietotājiem, kā arī pasta pakalpojumu pavadošo dokumentu noformēšanā elektroniskajā vidē, tādējādi radot videi draudzīgus risinājumus, atsakoties no dokumentiem papīra formā.Noteikumu projekts nosaka specifiskas prasības pasta sūtījumu izsniegšanai atkarība no to klasifikācijas veida (vienkārši, ierakstīti vai apdrošināti pasta sūtījumi), kā arī vispārīgas prasības, kas ir vienādas attiecībā gan uz vienkāršu pasta sūtījumu, gan ierakstītu vai apdrošinātu pasta sūtījumu izsniegšanu. Tādējādi noteikumu projekta 1.punktā ir noteikta atruna, ka noteikumos lieto terminu “pasta sūtījumi”, nenorādot konkrēto pasta sūtījuma veidu, ja prasības vienādi attiecas uz vienkāršiem, ierakstītiem un apdrošinātiem pasta sūtījumiem.Saskaņā ar Pasta likuma 13.1 panta pirmās daļas 1., 2. un 3.punktu vienkāršos pasta sūtījumus adresātam var piegādāt ievietojot tos adresāta pastkastītē, bet ierakstītos un apdrošinātos - izsniedzot pret parakstu adresātam norādītajā adresē vai izsniedzot adresātam pret parakstu pasta pakalpojumu sniegšanas vietā.*Noteikumu projekta 2. un 3.punkts nosaka pasta sūtījumu izsniegšanas veidus.*Minētais ir nepieciešams, lai nodrošinātu izpratni par šajā noteikumu projektā paredzētām atšķirībām pasta sūtījumu izsniegšanas procesā. Ierakstīto un apdrošināto pasta sūtījumu izsniegšanas process ir atkarīgs no tā, vai piegādes brīdī adresāts sastopams adresē, kas norādīta uz pasta sūtījuma, tādējādi nevar noteikt regulējumu par ierakstīta vai apdrošināta sūtījuma izsniegšanu atrauti no piegādes konteksta.*Noteikumu projekta 4., 5, un 6.punkts nosaka prasības attiecībā uz dokumentiem, kas nepieciešami adresāta identificēšanai pasta sūtījuma izsniegšanas brīdī.*Ievietojot vienkāršos pasta sūtījumus adresāta pastkastītē, netiek identificēts adresāts, bet tiek izmantota uz sūtījuma norādītā adrese, jo par sūtījuma piegādi nav nepieciešams saņemt adresāta parakstu. Savukārt, lai saņemtu pasta sūtījumu pasta pakalpojumu sniegšanas vietā, adresātam jāuzrāda personu apliecinošs dokuments. Lai izsniegtu pasta sūtījumu, pasta komersantam nepieciešams pārliecināties par adresāta vai tā pilnvarotās personas identitāti.Personu apliecinošu dokumentu likuma 9.panta (Personu apliecinoša dokumenta obligātums) pirmā daļa noteic, ka personas apliecība vai Latvijas pilsoņa vai nepilsoņa pase ir obligāts personu apliecinošs dokuments Latvijas pilsonim vai nepilsonim, kurš sasniedzis 15 gadu vecumu. Vienlaikus šis likums paredz iespēju saņemt personu apliecinošu dokumentu arī personai, kas nav sasniegusi 15 gadu vecumu. Attiecīgi, ja personai, kas nav sasniegusi 15 gadu vecumu, nav personu apliecinoša dokumenta, tai pasta komersantam jāuzrāda cits dokuments, kas identificē šo personu.Saskaņā ar Bērnu tiesību aizsardzības likuma pirmo daļu bērns ir persona, kas nav sasniegusi 18 gadu vecumu, izņemot tās personas, kuras saskaņā ar likumu izsludinātas par pilngadīgām vai stājušās laulībā pirms 18 gadu vecuma sasniegšanas.Šobrīd saskaņā ar Noteikumu Nr.537 3.1 punktu ierakstītus pasta sūtījumus un pasta sūtījumus par apdrošinājuma summu līdz 150 euro pasta komersants izsniedz adresātam (vai tā pilnvarotajai personai), ja tiek uzrādīts dokuments, ko izdevusi valsts institūcija vai privāto tiesību juridiskā persona, pildot Valsts pārvaldes iekārtas likumā noteiktajā kārtībā deleģētu valsts pārvaldes uzdevumu, un kurā norādīts attiecīgā dokumenta numurs, izdevējs un derīguma termiņš, un kurā ir dokumenta turētāja fotogrāfija, personas kods un personiskais paraksts (ja sūtījumu saņem pilnvarotā persona – arī tai izsniegtā pilnvara).Praksē šāds personu apliecinoša dokumenta vietā uzrādāmais dokuments ir transportlīdzekļa vadītāja apliecība. Saskaņā ar Ceļu satiksmes likuma 22.panta pirmās daļas 1.punktu un 24.panta ceturto daļu persona, kas nav sasniegusi 15 gadu vecumu, var iegūt AM (mopēda) kategorijas vadītāja apliecību un persona, kura sasniegusi 10 gadu vecumu, var iegūt velosipēda vadīšanas tiesības. Ja personai nav minēto vadītāja tiesību, tā var pasta komersantam uzrādīt skolēna apliecību. Civilstāvokļa aktu reģistrācijas likuma 26.panta trešā daļa paredz, ka pēc dzimšanas fakta reģistrācijas izsniedz dzimšanas apliecību, kurā saskaņā šī likuma 49.panta pirmo daļu norāda ziņas par bērnu un tā vecākiem, tostarp bērna vārdu, uzvārdu. Taču dzimšanas apliecībā nav bērna fotogrāfijas. Tādēļ šis dokuments var tikt uzrādīts tikai kā papildu dokuments. Saskaņā ar Izglītības likuma pirmā panta 12.punktu izglītojamais ir bērns, skolēns, audzēknis, students vai klausītājs, kas apgūst izglītības programmu. Savukārt skolēnu un studentu apliecību izdošana netiek regulēta centralizēti, to izsniegšanu organizē pati izglītības iestāde, vai pašvaldība.Ievērojot minēto, noteikumu projekta 5. un 6.punkts nosaka prasības, kādus dokumentus nepieciešams uzrādīt, lai identificētu personu, kas jaunāka par 15 gadiem, vai nepilngadīgo personu pārstāv likumīgais pārstāvis.*Noteikumu projekta 7. un 8.punkts nosaka pienākumu pasta komersantam iegūt apliecinājumu, ka pasta sūtījums ir izsniegts.*Noteikumu projekta 7.punkts nosaka prasību adresātam pasta sūtījuma izsniegšanas brīdī parakstīties informatīvajā paziņojumā, kas apliecina, ka sūtījums ir saņemts. Vienlaikus, ievērojot tehnoloģisko risinājumu attīstību, noteikumu projekts paredz iespēju iegūt personas paraksta digitālo attēlu, adresātam parakstoties uz paraksta attēla iegūšanas aparatūras sensora. Tas paātrina pasta sūtījuma izsniegšanas procesu, ļauj taupīt resursus, kā arī nodrošināt efektīvāku datu apstrādi. Lai nepārprotami identificētu personu, kura parakstījusies kā pasta sūtījuma saņēmējs, pasta komersants nodrošina vārda un uzvārda pievienošanu paraksta digitālajam attēlam.Noteikumu projekta 8.punkts paredz, ka adresāts, lai saņemtu ierakstītu vai apdrošinātu pasta sūtījumu pasta komersanta iekārtā, ievada saņemtajā e-paziņojumā pasta komersanta norādīto autorizācijas kodu. Tā kā adresāts iepriekš vienojas ar pasta komersantu par e-paziņojumu saņemšanu, norādot savus personificētos datus, uzskatāms, ka ierakstīts vai apdrošināts pasta sūtījums, kas izņemts no pasta komersanta iekārtas, ir izsniegts adresātam un attiecīgi minētā koda ievadīšana ir apliecinājums, kas aizstāj adresāta parakstu.*Noteikumu projekta 9., 10. un 11.punkts paredz rīcību, kad pasta sūtījumus izsniedz pasta pakalpojuma sniegšanas vietā, ja nav iespējams tos izsniegt Pasta likuma 13.1 panta pirmās daļas 1. un 2.punktā minētajā veidā.* Noteikumu projekta 9.punkts nosaka gadījumus, kad pasta sūtījumu izsniedz pasta pakalpojuma sniegšanas vietā. Ir gadījumi, kad sūtītājs, kas vairumā gadījumu ir interneta veikals, nosūtot pasta sūtījumu adresātam, noformē to kā vienkāršu pasta sūtījumu, kura izmēri neatbilst pastkastītes un tās atveres izmēram, tādējādi liedzot pastniekam to nogādāt adresātam Pasta likumā noteiktajā kārtībā – ievietojot adresāta pastkastītē. Šādā gadījumā pasta komersantam ir jānoformē informatīvais paziņojums, lai adresāts varētu saņemt minēto sūtījumu pasta komersanta norādītajā pasta pakalpojumu sniegšanas vietā.Ja piegādājot ierakstītu vai apdrošinātu pasta sūtījumu, adresāts nav sastopams adresē, kas norādīta uz pasta sūtījuma**,** vai uz ierakstīta vai apdrošināta pasta sūtījuma ir norādīta nepilnīga informācija par adresātu - nav norādīti precīzi adresāta dati, tas ir, fiziskai personai vārds, uzvārds, juridiskai personai – nosaukums un adrese atbilstoši normatīvajos aktos noteiktajam par adreses norādīšanu uz pasta sūtījuma, lai informētu adresātu par iespēju saņemt minēto pasta sūtījumu, pasta komersants adresāta pastkastītē ievieto informatīvo paziņojumu vai informē adresātu izmantojot elektronisko sakaru līdzekļus.  Lai adresātam nerastos papildu apgrūtinājums, ja, ierodoties pasta pakalpojumu sniegšanas vietā, tiks konstatēts, ka nav ievērotas adresāta identificēšanai nepieciešamās prasības, noteikumu projekta 10.punkts nosaka prasības informatīvā paziņojuma sagatavošanai, tostarp tajā iekļautās informācijas apjomu*.* Informatīvajā paziņojumā tostarp norāda informāciju par pasta komersanta uzskaites sistēmā pasta sūtījumam piešķirto unikālo reģistrācijas numuru (turpmāk – sūtījuma identifikators). Saskaņā ar Pasta likuma 50.panta pirmās daļas 4.punktu sūtītājam ir tiesības dot norādījumu pasta komersantam iekasēt no adresāta pēcmaksu par apdrošinātu pasta sūtījumu, kas nosūtīšanas brīdī nebija kvalificēts kā pēcmaksas pasta sūtījums. Līdz ar to, izpildot sūtītāja norādījumus, pasta komersantam būs nepieciešams iekasēt no adresāta pēcmaksu par apdrošinātu pasta sūtījumu. Tādējādi informatīvajā paziņojumā iekļauj arī informāciju par maksu, kas maksājama pasta komersantam pasta sūtījuma izsniegšanas brīdī.  Saskaņā ar Pasta likuma 52.panta trešo daļu adresāts, ja vien pasta komersants nodrošina iespēju informēt to par sūtījuma saņemšanu, sūtot informāciju adresātam, izmantojot noteiktus elektronisko sakaru līdzekļus (turpmāk – e-paziņojums), ir tiesīgs pasta komersanta noteiktajā kārtībā pieprasīt, lai tas informē adresātu par pasta sūtījuma saņemšanu, izmantojot attiecīgus elektronisko sakaru līdzekļus. Ievērojottendences optimizēt pasta pakalpojumu sniegšanu, izmantojot elektronisko sakaru līdzekļus, kā arī veicinot pasta sūtījumu ātrāku saņemšanu, noteikumu projekta 11.punkts paredz iespēju informēt adresātu par pasta sūtījuma saņemšanu, izmantojot elektronisko sakaru līdzekļus, sūtot e-paziņojumu, ja pasta komersants nodrošina šādu iespēju un vienojas ar adresātu par minēto pakalpojumu. Lai elektroniski paziņojumu nenosūtītu nepiederošajai personai, adresāts, pieprasot papildu pakalpojumu, saskaņā ar pasta komersanta prasībām iesniedz pasta komersantam nepieciešamo informāciju. Adresāts sevi var identificēt klātienē, uzrādot personu apliecinošu dokumentu. Taču, ja pasta komersants var nodrošināt arī citu, attālinātu adresāta autentifikāciju, adresāta klātiene, pieprasot papildu pakalpojumus, nav nepieciešama.  Ja, ierodoties pasta pakalpojuma sniegšanas vietā, adresāts neuzrāda informatīvo paziņojumu vai e-paziņojumu, noteikumu projekta 12.punkts paredz iespēju izsniegt pasta sūtījumu, ja adresāts uzrādīs personu apliecinošu dokumentu un nosauks sūtījuma identifikatoru. Minētā prasība ir nepieciešama, lai nepieļautu situācijas, kad pasta sūtījumu izsniedz nepiederošajai personai. Pasta komersantu datu bāzē pasta sūtījums tiek reģistrēts ar tam piešķirto identifikatora numuru. Šāda identifikatora izmantošana atvieglo un paātrina pasta sūtījuma virzību, jo, skenējot šo identifikatoru visos pasta sūtījuma apstrādes loģistikas ķēdes posmos, tiek atpazīts konkrēts pasta sūtījums. Lai sekotu līdzi pasta sūtījuma virzībai, lietotājs var ievadīt šo identifikatoru pasta komersanta tīmekļvietnē, ja tāds pakalpojums tiek nodrošināts. Tādējādi pasta komersantam nav pienākuma nodrošināt pasta sūtījumu uzskaiti pēc adresāta vārda un uzvārda. Pasta komersants ir atbildīgs par pasta sūtījumu līdz brīdim, kad tas ir izsniegts adresātam. Pastāv personas, kurām ir vienāds vārds un uzvārds. Ja persona uzrādīs tikai personu apliecinošu dokumentu, bez pasta sūtījuma identifikatora nebūs iespējams sasaistīt konkrēto personu kā adresātu ar konkrēto sūtījumu. Lai atpazītu īsto adresātu, sūtījuma identifikatora izmantošana dod iespēju efektīvi nodrošināt drošu pasta sūtījuma izsniegšanu un atvieglot adresātam sūtījuma saņemšanu.  *Noteikumu projekta 14. un 15.punkts nosaka maksimālo termiņu, kad adresāts būtu atkārtoti informējams par pasta sūtījumu, kā arī minimālo termiņu, kad pasta komersantam ir tiesības uzskatīt, ka adresāts atteicies saņemt pasta sūtījumu.*  Šobrīd tiesību akti nosaka pasta komersantiem tikai termiņu e-paziņojuma nosūtīšanai un universālā pasta pakalpojuma sniedzējam nosaka termiņu informatīva paziņojuma piegādi par ierakstīta vai apdrošināta vēstuļu korespondences sūtījuma saņemšanu.  Saskaņā ar Sabiedrisko pakalpojumu regulēšanas komisijas (turpmāk - Regulators) padomes 2019.gada 7.marta lēmumu Nr.1/4 “Vispārējās atļaujas noteikumi pasta nozarē” 22. un 23.punktu informāciju par ierakstīta, apdrošināta vai pēcmaksas pasta sūtījuma (vēstuļu korespondences vai pasta pakas) saņemšanu pasta komersants paziņo adresātam elektroniskā veidā, ja pasta komersants un adresāts par to ir vienojies, ne vēlāk kā nākamajā darba dienā, kad attiecīgais pasta sūtījums saņemts adresāta pasta pakalpojumu sniegšanas vietā. Regulatora 2010.gada 10.februāra padomes lēmuma Nr.47 “Par universālā pasta pakalpojuma saistībām” 5.9. apakšpunkts nosaka pienākumu VAS „Latvijas Pasts” ierakstītu vai apdrošinātu vēstuļu korespondences sūtījumu izsniegt adresātam pret parakstu tajā pašā dienā, kad vēstuļu korespondences sūtījums saņemts adresāta pasta pakalpojumu sniegšanas vietā. Adresāta prombūtnes gadījumā adresāta pastkastītē jāievieto informatīvs paziņojums par ierakstīta vai apdrošināta vēstuļu korespondences sūtījuma saņemšanu vēstuļu korespondences sūtījuma piegādes dienā.  Saskaņā ar Paziņošanas likuma 8.panta otro daļu dokuments, kas paziņots kā vienkāršs pasta sūtījums, uzskatāms par paziņotu astotajā dienā no dienas, kad tas iestādē reģistrēts kā nosūtāmais dokuments. Savukārt saskaņā ar šī likuma 8.panta trešo daļu dokuments, kas paziņots kā ierakstīts pasta sūtījums, uzskatāms par paziņotu septītajā dienā pēc tā nodošanas pastā.  Taču normatīvajos aktos nav noteikta prasība atkārtoti piegādāt informatīvo paziņojumu par pasta sūtījuma saņemšanu. Lai nodrošinātu iespēju adresātiem realizēt savas tiesības, noteikumu projekta 14.punktā ir noteikts maksimālais termiņš, kas nav garāks par piecām dienām atkārtota informatīvā paziņojuma ievietošanai adresāta pastkastītē. Prasība atkārtoti sūtīt e-paziņojumu nav noteikta, jo pastkastītē ievietoto paziņojumu adresāts var saņemt tikai esot klātienē uz pasta sūtījuma norādītajā adresē, un dažādu iemeslu dēļ var vispār nesaņemt šo paziņojumu piemēram, atrodoties prombūtnē (komandējums, atvaļinājums u.c.). Taču e-paziņojumu adresāts var saņemt neatkarīgi no atrašanās vietas, tādējādi savlaicīgi varēs ierasties pasta pakalpojumu sniegšanas vietā, vai nepieciešamības gadījumā lūgt pasta komersantu pagarināt pasta sūtījuma glabāšanas termiņu vai piegādāt pasta sūtījumu uz citu adresi. Līdz ar to adresāts noteiktajā termiņā tiks informēts par pasta sūtījuma saņemšanu.  Pasta likuma 52.panta pirmajā daļā noteiktas adresāta tiesības lūgt pasta komersantu piegādāt sūtījumus uz citu adresi vai glabāt attiecīgo pasta sūtījumu līdz diviem mēnešiem. Ministru kabineta 2010.gada 1.jūnija noteikumu Nr.493 “Noteikumi par rīcību ar neizsniegtiem pasta sūtījumiem un kārtību, kādā pasta komersants atver pasta sūtījumus un rīkojas ar to saturu” 3.2 apakšpunkts noteic, ka, ja pasta komersants nav noteicis citu pasta sūtījuma glabāšanas termiņu, neizsniegto pasta sūtījumu glabā pasta pakalpojumu sniegšanas vietā vismaz vienu mēnesi. Tādējādi minimālais termiņš, kad pasta komersantam ir tiesības uzskatīt, ka adresāts ir atteicies saņemt pasta sūtījumu, ir noteikts trīsdesmit dienas pēc pirmā informatīvā paziņojuma ievietošanas adresāta pastkastītē vai e-paziņojuma nosūtīšanas, ja noteiktajā termiņā adresāts neierodas saņemt pasta sūtījumu, un nelūdz pagarināt pasta sūtījuma glabāšanas termiņu vai piegādāt pasta sūtījumu uz citu adresi.  *Noteikumu projekta 16., 17. un 18.punkts nosaka rīcību, kas nodrošina iespēju izsniegt pasta sūtījumu, ja uz tā ir norādīta nepilnīga informācija par adresātu.*  Pasta likuma 13.2 panta pirmā daļa nosaka kritērijus, kad pasta sūtījumu uzskata par neizsniegtu, jo to nav iespējams izsniegt adresātam. Saskaņā ar Ministru kabineta 2010.gada 1.jūnija noteikumu Nr.493 “Noteikumi par rīcību ar neizsniegtiem pasta sūtījumiem un kārtību, kādā pasta komersants atver pasta sūtījumus un rīkojas ar to saturu” (turpmāk -Noteikumi Nr.493) 3.2 1 apakšpunktu un 3.3 punktu, neizsniegto pasta sūtījumu glabā pasta pakalpojumu sniegšanas vietā vismaz vienu mēnesi, ja pasta sūtījums izņemts no vēstuļu kastītes un uz tā nav adresāta adreses, adrese ir nepilnīga vai saīsināta, un pēc glabāšanas termiņa beigām pasta komersants nosūta atpakaļ sūtītājam, uz sūtījuma norādot neizsniegšanas iemeslu.  Salīdzinot Sabiedrisko pakalpojumu regulēšanas komisijas (turpmāk - Regulators) publicētos pārskatus par pasta pakalpojumu lietotāju sūdzībām 2017. un 2018.gadā, ir secināms, ka ir palielinājies VAS “Latvijas Pasts” saņemto sūdzību skaits par adresāta datu precizēšanu vai pasta sūtījuma uzglabāšanu: attiecīgi 20 sūdzības 2017.gadā un 33 sūdzības 2018.gadā. Pārsvarā tajās tiek izteikta adresātu neapmierinātība ar VAS “Latvijas Pasts” rīcību gadījumos, kad piedāvā iespēju par maksu veikt adresāta datu precizēšanu, ja uz ierakstīta vai apdrošināta pasta sūtījuma tie norādīti nepilnīgi. Iemesli sūdzībām varētu būt dažādi, piemēram, pērkot preces internetā, adresāts pats kā savus datus norāda tikai vārdu vai saīsinājumu, kuru sūtītājs arī pārnes uz pasta sūtījuma adresi, vai kļūdās pats sūtītājs. Rezultātā šie dati nesakrīt ar datiem, kas norādīti adresāta personu apliecinošā dokumentā un šādos gadījumos pasta komersantam nav tiesību izsniegt pasta sūtījumu personai, kuru nevar identificēt kā adresātu.  Saskaņā ar Ministru kabineta 2010.gada 27.aprīļa noteikumu Nr.392 “Noteikumi par kārtību, kādā adresāta un sūtītāja adrese norādāma uz pasta sūtījuma” 6.punktu adresē uz pasta sūtījuma nedrīkst norādīt saīsinātus nosaukumus, savukārt šo noteikumu 18. un 21.punkts nosaka, ka uz pārrobežu pasta sūtījumiem adresāta adresi norāda precīzi, norādot adresāta vārdu un uzvārdu. Arī nosūtot pasta sūtījumu izsniegšanai “pēc pieprasījuma”, saskaņā ar šo noteikumu 17. un 22.punktu, jānorāda adresāta vārds un uzvārds.  Saskaņā ar Pasaules Pasta konvencijas, kura ir apstiprināta ar likumu “Par 2016.gada Pasaules pasta konvenciju”, 5.pantu pasta sūtījums ir sūtītāja īpašums tikmēr, kamēr tas nav piegādāts likumīgajam īpašniekam. Pasta sūtījuma sūtītājs var mainīt vai labot adresāta adresi un/vai adresāta vārdu (juridiskas personas nosaukumu), vai uzvārdu, vārdu vai tēvvārdu (ja tādu lieto). Saskaņā ar Pasaules Pasta konvencijas reglamenta 01-001.panta 4.punktu angļu valodā lietotais termins “name” kontekstā uz sūtītāja un adresāta norādīšanu ietver vārdu, uzvārdu un tēvvārdu (ja tādu lieto).  Saskaņā ar Pasta likuma 50.panta pirmo daļu un 51.panta pirmo daļu sūtītājam ir pienākums ievērot adreses norādīšanas prasības un nepieciešamības gadījumā sūtītājam ir tiesības precizēt adresāta datus. Gadījumā, ja uz pārrobežu pasta sūtījuma ir neprecīzi norādīti adresāta dati, lai saņemtu pasta sūtījumu, adresātam būtu jāsazinās ar sūtītāju un jālūdz, lai sūtītājs vēršas pie nosūtītājvalsts pasta operatora un precizē adresāta datus.  Lai nesūtītu atpakaļ sūtītājam pasta sūtījumu, kas atbilst neizsniegto pasta sūtījumu pazīmēm, un atvieglotu adresātiem iespēju saņemt pasta sūtījumu gadījumos, ja uz pasta sūtījuma norādīta nepilnīga informācija par adresātu - norādīts tikai vārds, vārda daļa vai tikai uzvārds, vai saīsinājums, noteikumu projekts 16. un 17.punkts nosaka gadījumus, kādos adresāts var saņemt pasta sūtījumu bez adresāta personas datu precizēšanas procedūrām, kā arī noteikts pienākums pasta komersantam jau informatīvajā paziņojumā par pasta sūtījuma saņemšanu informēt adresātu par neprecīzi norādītiem datiem un rīcību pasta sūtījuma saņemšanai. Adresāta identificēšanai paredzēta iespēja izmantot uz pasta sūtījuma norādīto papildu informāciju. Lai apliecinātu sevi kā adresātu, persona var uzrādīt pasta komersantam mobilajā telefonā, kura numurs norādīts uz pasta sūtījuma, saņemto e-paziņojumu. Pasūtot preces internetveikalā, pircēji norāda mobilā telefona numuru, lai pasta komersants varētu sazināties ar adresātu par piegādes laiku. Ja sūtītājs uz pasta sūtījuma ir norādījis telefona numuru, attiecīgi adresāta identificēšanai var izmantot tikai minēto elektronisko sakaru līdzekli.  Ja pasta sūtījumā esošā prece ir nopirkta interneta veikalā, adresāts var uzrādīt pasta komersantam distances līguma izdruku no interneta veikala tīmekļvietnes, maksājuma uzdevumu vai citu dokumentu, kurā var identificēt informāciju, kas sasaista sūtītāju ar konkrēto pasta sūtījumu un adresātu - sūtītāja nosaukumu, adresāta vārdu un uzvārdu, adresi un pasta sūtījuma numuru. Adresāts var saņemt pasta sūtījumu arī tad, ja sūtītājs ir iesniedzis pasta komersantam iesniegumu ar precizētiem adresāta datiem. *Noteikumu projekts (18. un 19.punkts) paredz gadījumus, kad pasta sūtījuma izsniegšanas procesā pasta komersantam ir tiesības iekasēt maksu par papildu pakalpojumu sniegšanu.*Lai izsniegtu pasta sūtījumu, pasta komersantam ir jāpārliecinās, ka personai, kas saņem pasta sūtījumu, ir tādas tiesības - proti tas ir adresāts, kas norādīts uz pasta sūtījuma, tādējādi pasta komersantam nepieciešams pārliecināties par personas identitāti. Ja uz pārrobežu pasta sūtījuma norādīta nepilnīga informācija par adresātu - uz ierakstīta vai apdrošināta pasta sūtījuma nav norādīti precīzi adresāta dati - vārds un uzvārds atbilstoši normatīvajos aktos noteiktajam par adreses norādīšanu uz pasta sūtījuma, pasta komersants nevar izsniegt pasta sūtījumu personai, kuras personu apliecinošajā dokumentā norādītie dati nesakrīt ar datiem, kas norādīti uz pasta sūtījuma. Noteikumu projekta 18.punkts šādos gadījumos paredz iespēju izmantot pasta komersanta pakalpojumus, kas adresāta uzdevumā var sazināties ar citas valsts pasta komersantu, lai precizētu adresāta datus, ja šādas procedūras atbalsta sūtītāja valsts noteikumi.Adresāta datu precizēšana pielīdzināma adresāta identitātes noskaidrošanai, un attiecīgi kā procesa sastāvdaļa ietilpst jēdzienā “pasta sūtījuma izsniegšana”. Lai veiktu adresāta datu precizējošās darbības, tiek papildus tērēti pasta komersanta materiālie un cilvēkresursi, kuru izmaksas nav iekļautas pasta pakalpojuma tarifa veidojošajās izmaksās. Saskaņā ar Komerclikuma 1.panta otro daļu komercdarbība ir atklāta saimnieciskā darbība, kuru savā vārdā peļņas gūšanas nolūkā veic komersants. Pasta pakalpojums, kuru apmaksā sūtītājs, ietver šādas darbības - pasta sūtījuma savākšana, šķirošana, pārvadāšana un piegāde. Papildu darbības, kuras veic pasta komersants, ir papildu pakalpojumi, tādējādi par tiem ir tiesības iekasēt maksu. Arī saskaņā ar Pasaules Pasta konvencijas reglamenta 19-104.panta 1., 2.punktu un 4.1.apakšpunktu, kā arī 19-210.panta 1., 2.punktu un 4.1.apakšpunktu pasta operators var iekasēt maksu par adresāta datu precizēšanu.Saskaņā ar Pasta likuma 52.panta pirmās daļas 2.punktu adresātam ir tiesības, iesniedzot rakstveida iesniegumu, dot pasta komersantam norādījumu glabāt pasta pakalpojumu sniegšanas vietā viņam adresētos pasta sūtījumus līdz diviem mēnešiem no dienas, kad tie saņemti attiecīgajā pasta pakalpojumu sniegšanas vietā. Noteikumu Nr.493 3.2 punkts noteic, ka pasta komersants neizsniegto pasta sūtījumu glabā pasta pakalpojumu sniegšanas vietā vismaz vienu mēnesi, ja vien pasta komersants nav noteicis citu pasta sūtījuma glabāšanas termiņu. Saskaņā ar šo noteikumu 32. un 36.punktu neizsniegtos pasta sūtījumus, kuri pēc glabāšanas termiņa beigām pasta pakalpojumu sniegšanas vietā nav nosūtīti atpakaļ sūtītājam, un izņemtos priekšmetus pasta komersants glabā īpaši iekārtotā glabāšanas vietā ne ilgāk par vienu gadu. Savukārt noteikumu Nr.493 46.punkts paredz, ka izsniedzot glabāšanā nodotos neizsniegtos pasta sūtījumus un izņemtos priekšmetus vai izmaksājot atlīdzību par pārdotiem neizsniegtiem pasta sūtījumiem un izņemtiem priekšmetiem, pasta komersants ietur maksu par šo pasta sūtījumu un priekšmetu glabāšanu un realizāciju saskaņā ar pasta komersanta sniegto maksas pakalpojumu cenrādi.Tādējādi, lai nerastos maldīgs priekštats, ka maksu par neizsniegto pasta sūtījumu glabāšanu iekasē tikai gadījumos, kad glabāšanas termiņš pārsniedz vienu mēnesi, kā arī nodrošinot iespēju īstenot starptautiskajā līgumā noteiktās tiesības, noteikumu projekts paredz tiesības pasta komersantam piemērot maksu par papildu pakalpojumiem.*Noteikumu projekta 21.punkts nosaka prasības attiecībā uz personas datu apstrādi un aizsardzību.*Lai nodrošinātu pasta sūtījumu izsniegšanu, noteikumu projekts 8., 12. un 18.punktā paredz prasības pasta komersantam iegūt datus, kas identificē personu kā adresātu (vārds, uzvārds, adrese). Noteikumu 21.punkts nosaka pienākumu pasta komersantam minētos datus glabāt divus gadus un pēc šā termiņa beigām attiecīgos datus dzēst. Prasība par datu glabāšanu ietverta noteikumos, lai nodrošinātu iespējas patērētājiem realizēt savas tiesības attiecībā uz pretenziju iesniegšanu par neatbilstošu pasta pakalpojumu. Termiņš salāgots ar Patērētāju tiesību aizsardzības likuma 27.panta pirmo daļu, kas noteic, ka patērētājs ir tiesīgs pieteikt prasījumu pārdevējam vai pakalpojuma sniedzējam par preces vai pakalpojuma neatbilstību līguma noteikumiem divu gadu laikā no preces iegādes vai pakalpojuma saņemšanas dienas.Ievērojot, ka ir grozīta Pasta likuma 13.1 panta otrā daļā, kurā grozīts Ministru kabinetam noteiktais deleģējums, ir sagatavots jauns noteikumu projekts par prasībām vienkāršo, ierakstīto un apdrošināto pasta sūtījumu izsniegšanai. Vienlaikus par spēku zaudējošiem tiks atzīti Noteikumi Nr.537. |
| 3. | Projekta izstrādē iesaistītās institūcijas un publiskas personas kapitālsabiedrības | Satiksmes ministrija. |
| 4. | Cita informācija | Nav. |

|  |  |  |
| --- | --- | --- |
| **II. Tiesību akta projekta ietekme uz sabiedrību, tautsaimniecības attīstību**  **un administratīvo slogu** | | |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Latvijas Republikas privātās personas, pasta komersanti:  - 2019.gada 1.augustā Sabiedrisko pakalpojumu regulēšanas komisijā ir reģistrēti 76 pasta komersanti;  - konkrētu privātpersonu mērķgrupu, kuru skars jaunais regulējums, grūti izdalīt, jo vienkāršo, ierakstīto (tostarp, valsts institūciju sūtīto) un apdrošināto sūtījumu saņemšana var būt aktuāla ikvienam valsts iedzīvotājam. |
| 2. | Tiesiskā regulējuma ietekme uz tautsaimniecību un administratīvo slogu | Sabiedrības grupām un institūcijām projekta tiesiskais regulējums administratīvo slogu, kā arī veicamās darbības nemaina. |
| 3. | Administratīvo izmaksu monetārs novērtējums | Projekts šo jomu neskar. |
| 4. | Atbilstības izmaksu monetārs novērtējums | Projekts šo jomu neskar. |
| 5. | Cita informācija | Nav. |

|  |
| --- |
| **III. Tiesību akta projekta ietekme uz valsts budžetu un pašvaldību budžetiem** |
| Projekts šo jomu neskar. |

|  |
| --- |
| **IV. Tiesību akta projekta ietekme uz spēkā esošo tiesību normu sistēmu** |
| Projekts šo jomu neskar. |

|  |
| --- |
| **V. Tiesību akta projekta atbilstība Latvijas Republikas starptautiskajām saistībām** |
| Projekts šo jomu neskar. |

|  |  |  |
| --- | --- | --- |
| **VI. Sabiedrības līdzdalība un komunikācijas aktivitātes** | | |
| 1. | Plānotās sabiedrības līdzdalības un komunikācijas aktivitātes saistībā ar projektu | Atbilstoši Ministru kabineta 2009.gada 25.augusta noteikumu Nr.970 „Sabiedrības līdzdalības kārtība attīstības plānošanas procesā” 7.4.1 apakšpunktam sabiedrībai tika dota iespēja rakstiski sniegt viedokli par noteikumu projektu tā izstrādes stadijā. |
| 2. | Sabiedrības līdzdalība projekta izstrādē | Par noteikumu projektu izstrādi tika informēti sabiedrības pārstāvji, ievietojot paziņojumu par līdzdalības iespējām tiesību akta izstrādes procesā Satiksmes ministrijas tīmekļa vietnē 2019.gada 6.martā  www.sam.gov.lv/satmin/content/?cat=553 |
| 3. | Sabiedrības līdzdalības rezultāti | Saņemti VAS “Latvijas Pasts” priekšlikumi, kas iestrādāti noteikumu projektā. |
| 4. | Cita informācija | Nav. |

|  |  |  |
| --- | --- | --- |
| **VII. Tiesību akta projekta izpildes nodrošināšana un tās ietekme uz institūcijām** | | |
| 1. | Projekta izpildē iesaistītās institūcijas | Satiksmes ministrija. |
| 2. | Projekta izpildes ietekme uz pārvaldes funkcijām un institucionālo struktūru.  Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Noteikumu projekta īstenošana tiks veikta esošo cilvēkresursu ietvaros. Saistībā ar projekta izpildi nebūs nepieciešams veidot jaunas institūcijas vai likvidēt vai reorganizēt esošās. |
| 3. | Cita informācija | Nav. |

Satiksmes ministrs T.Linkaits

Vīza: valsts sekretāra p.i. Dž.Innusa